<classify> WAUMINI wa Kanisa la Anglikana kijiji cha Tunduru, Dayosisi ya Masasi, wamesherehekea sikukuu ya Krismasi kwa kuchangia damu katika Hospitali ya Wilaya Tunduru, mkoani Ruvuma.Akizungumza wakati wa uchangiaji damu huo juzi, Mchungaji wa kanisa hilo, Linus Burian, alisema waumini na viongozi wa kanisa hilo waliamua kufanya shughuli mbalimbali za kijamii, ikiwamo kuchangia damu kwa watu wenye mahitaji kama alivyofanya Yesu Kristo aliyekubali kusulubiwa msalabani kwa ajili ya watu wengine.Alisema mbali na kuchangia damu, waumini hao walipata fursa ya kufanyiwa uchunguzi wa afya zao bila malipo katika Zahanati ya Bishop James inayomilikiwa na kanisa hilo ili kuhakikisha kanisa linakuwa na watu wenye afya njema ambao watashiriki kikamilifu katika ujenzi wa Taifa.Kwa mujibu wa Mchungaji Linus, katika uchunguzi wa afya kwa waumini na watu wengine wasio waumini wa kanisa hilo, zahanati hiyo ilitoa vifaa vyote na Ofisi ya Mganga Mkuu wa Wilaya ya Tunduru ilitoa wataalamu ambao walishirikiana na wa kanisa kufanya uchunguzi wa afya za wananchi.Aidha, Mchungaji Linus ambaye pia ni Meneja Mradi wa Afya ya Mama na Mtoto katika wilaya za Tunduru na Masasi, mkoani Mtwara, alisema mbali na shughuli hizo, pia Kanisa la Anglikana liliandaa chakula cha mchana kwa waumini wake na wasiokuwa waumini ikiwa ni kusherehekea kwa pamoja sikukuu ya Krisimasi.Mchungaji Kiongozi wa kanisa hilo mtaa wa Tunduru, Charles Said, alisema Kanisa la Anglikana linaunga mkono juhudi za serikali kwa kutoa huduma za afya, lishe, maji na elimu katika jamii. Alisema kanisa hilo limekuwa likishiriki kampeni mbalimbali za kuhamasisha upatikanaji na utumiaji wa huduma za afya kupitia Mradi wa Afya ya Mama na Mtoto AMCCCHIP unaotekelezwa katika vijiji 67 wilayani Tunduru.Alisema huduma hizo zinatolewa na kanisa hilo kuunga mkono kazi kubwa zinazofanywa na Rais John Magufuri na kutekelezwa vizuri na watumishi wa idara mbalimbali za halmashauri ya wilaya ya Tunduru.Alisema katika kuhakikisha wanakuwa na mahusiano na serikali na jamii nzima ya Tunduru, Kanisa la Anglikana Mtaa wa Tunduru limeanzisha huduma za afya kupitia zahanati yake ya Bishop James ambayo ina miezi mitatu tangu ianze kutoa huduma za afya pamoja na uanzishaji wa huduma za kilimo na mifugo kupitia mradi wa Chip Agro Vet Input Center ambao utaanza kufanyakazi siku chache zijazo.Akitoa salamu za serikali, Mkuu wa Wilaya ya Tunduru, Julius Mtatir aliyekuwa miongoni mwa waumini, alilipongeza kanisa hilo katika kijiji cha Tunduru Dayosisi ya Masasi kutokana na juhudi kubwa inazofanya kuwajengea uwezo vijana kukabiliana na mimba, afya pamoja na kuwajenga katika misingi bora ya kiimani.  <topic>: KITAIFA 